Christian Juhl (EL), 2014-04-03:
Ifølge Amnesty International foregår der etnisk udrensning af landets muslimer, statsadministrationen er brudt sammen efter et kup gennemført af den muslimsk dominerede Seleka-alliance, og nu er den kristne milits Anti-Balaka begyndt at gøre oprør og dræbe og fordrive landets muslimer.
Flere tusinde er ifølge FN blevet dræbt, op imod 1 million er jaget på flugt, og det er rigtigt, at halvdelen af befolkningen har akut brug for humanitær hjælp.
Associationerne til Rwanda-katastrofen er jo meget nærliggende.
Danmark har for nylig støttet Den Centralafrikanske Republik med 36 mio. kr. til humanitær hjælp.
Derudover har regeringen bevilget 10 mio. kr. til landets nye midlertidige regering til aflønning af embedsmænd og politi, og yderligere er der senest blevet givet 15 mio. kr. ekstra til at afhjælpe den humanitære katastrofe.
Men de her bidrag må efter Enhedslistens opfattelse opfattes som midlertidige beløb, idet der er brug for en langsigtet indsats i Centralafrika.
FN's indsats i Den Centralafrikanske Republik, BINUCA, prøver at afhjælpe den humanitære krise, sikre afvæbning og reintegration af militserne og støtte genoprettelsen af den statslige funktion.
Desuden prøver de at koordinere den militære indsats støttet af soldater fra Den Afrikanske Union og et kontingent soldater fra Frankrig og fra EU.
Alle tre er FN-sanktionerede aktioner hver for sig.
FN's generalsekretær Ban Ki-moon er nervøs for situationen i landet.
Den danske regering beder Folketinget om opbakning til at stille med det Hercules-fly, der i øjeblikket er i Mali.
Vi anbefaler Danmarks aktive støtte til FN's freds- og forsoningsproces, hvori lokale og religiøse ledere inddrages.
Det sker i samarbejde med Den Centralafrikanske Republiks overgangsmyndighed og regionale organisationer og skal vies stor interesse.
Dette omfatter også FN's støtte til genetablering af statens funktioner og tjenesteydelser, herunder politi, retsvæsen og fængsler, og desuden i en overgangsfase at udbetale løn til administrationen i forskellige sektorer, bl.a. sundheds- og uddannelsessektoren.
Enhedslisten anbefaler, at disse tre indsatser støttes med ekstraordinære økonomiske bevillinger til ovenstående opgaver også i den nærmeste fremtid, men vi anbefaler ikke, at Danmark deltager i den militære del af indsatsen i Den Centralafrikanske Republik, før der er tale om en FN-ledet fredsbevarende styrke med et klart FN-mandat.
Det er også det, Ban Ki-moon peger på.
Vi anbefaler, at regeringen arbejder aktivt for at fremme Ban Ki-moons forslag om, at der etableres et FN-grundlag for en fredsbevarende og om nødvendigt stabiliserende FN-styrke under FN's ledelse, og arbejder aktivt for, at sådan en styrke oprettes hurtigst muligt.
Når grundlaget er på plads, er vi også indstillet på dansk deltagelse.
Men selv efter etablering af en sådan fredsbevarende styrke vil der være brug for opbygning af en bæredygtig og demokratisk ledelse af staten, hjælp til udvikling og forbedring af levevilkårene i landet i en lang periode fremover.
Der er brug for et omfattende forsoningsarbejde mellem de forskellige befolkningsgrupper, hvad vi selvfølgelig opfordrer regeringen til også at understøtte fortsat.